Deur Martinette Hay 15 Mei 2019 06:01
Die lede van die Bethlehem-karateklub wat aan die JKS- nasionale kampioenskapsbyeenkoms in Johannesburg deelgeneem het, is van links, voor: Nicke Wachter; agter: Gideon Grove, Liam Craven, Gerhard Wachter (sensei), Corné du Preez en Nathan Helm. Corné en Thabo Kubheka (inlas) het ook aan Karate Suid-Afrika (KSA) se ligakampioenskapsbyeenkoms in Bloemfontein deel­geneem, is van links: Thabo Kubheka, sensei Gerhard Wachter en Corné du Preez.Foto: Photographic Solutions
Lede van die Bethlehem-karateklub het die medaljes ingeryg op byeenkomste wat in Johannesburg en Bloemfontein gehou is.
Op die nasionale kampioenskapsbyeenkoms van die Japan Karate Shoto-federasie in Suid-Afrika (JKS), wat op 27 April in Johannesburg aangebied is, het karatekas van oor die land heen meegeding.
Vyf lede van die Bethlehem-karateklub het medaljes verwerf.
Nicke Wachter, die dogter van sensei Gerhard Wachter, spog met ’n goue medalje in die kata-afdeling, sowel as die kumite-afdeling.
Gerhard sê hy is trots op sy dogter se prestasie in haar eerste kompetisie: “Dit was ’n fantastiese uitslag in ’n sterk afdeling”.
Gideon Grove het ’n brons­medalje in die kata-afdeling verwerf.
Liam Craven het ’n silwer­medalje in die kumite-afdeling verwerf, terwyl Corné du Preez ’n bronsmedalje, ook in dié afdeling, gewen het.
Nathan Helm het ’n silwer­medalje vir kata ontvang en ’n brons­medalje vir kumite.
Op 13 April het twee karatekas van die klub aan Karate Suid-Afrika (KSA) se ligakampioenskapsbyeenkoms in Bloemfontein deelgeneem.
Die tien topatlete in Suid-Afrika in elke afdeling van die kompetisie het meegeding.
Altwee Bethlehem-karatekas het in die kumite-afdeling deelgeneem volgens gewig en ouderdom.
Thabo Kubheka het ’n brons­medalje gewen en Corné du Preez ’n silwermedalje.